Κεφτεδάκια κοτόπουλου στο φούρνο με δυόσμο και κάρι
Οι πιο αρωματικοί και λαχταριστοί κεφτέδες κοτόπουλο με δυόσμο και κάρι.
600 γρ. κιμάς από κοτόπουλο, ανάμεικτος από μπούτι και στήθος, χωρίς τις πέτσες (περασμένος μία φορά από τη μηχανή στο χοντρό κόσκινο), κρύος από το ψυγείο, 1½ φλιτζ. τσαγιού ψιλοκομμένο φρέσκο ή ξερό κρεμμύδι (ή και τα δύο), τα φυλλαράκια από 1 ματσάκι φρέσκου δυόσμου, ψιλοκομμένα, 1 κουτ. σούπας σκόνη κάρι (σε μπαχαράδικα και μεγάλα σούπερ μάρκετ), 2 αυγά, κατά προτίμηση βιολογικά, ελαφρώς χτυπημένα, 2 κουτ. σούπας ελαιόλαδο, 1 κουτ. σούπας ούζο ή τσίπουρο ή ξίδι από λευκό κρασί, 2 φέτες μπαγιάτικο ψωμί, ολικής άλεσης ή λευκό, μουλιασμένο σε νερό και στυμμένο, καλά αλάτι, πιπέρι φρεσκοτριμμένο
Για να φτιάξουμε τα κεφτεδάκια κοτόπουλου στο φούρνο με δυόσμο και κάρι, σε μια μικρή κατσαρόλα αχνίζουμε το κρεμμύδι με 4 - 5 κουτ. σούπας νερό και αλατοπίπερο, για 4 - 5 λεπτά σε μέτρια φωτιά, μέχρι να μαλακώσει λίγο και να εξατμιστούν όλα τα υγρά. Το ρίχνουμε σε ένα μπολ και το αφήνουμε να κρυώσει. Προσθέτουμε το ψωμί και τα υπόλοιπα υλικά για τους κεφτέδες και ζυμώνουμε το μείγμα βρέχοντας τα χέρια μας κάθε τόσο με κρύο νερό (ή προσθέτοντας λίγο τριμμένο πάγο). Λαδώνουμε ένα ταψί (αν έχουμε μαντεμένιο, δεν θα χρειαστεί να γυρίσουμε τους κεφτέδες).Πλάθουμε μικρούς κεφτέδες (περίπου 20 τεμάχια) και τους βάζουμε στο ταψί. Τους βάζουμε με το ταψί στην κατάψυξη για 20 λεπτά ή, αν δεν χωράει, στη συντήρηση για 40 λεπτά, ώστε να σφίξουν. Ψήνουμε κατευθείαν σε καλά ζεσταμένο γκριλ για 8 - 10 λεπτά στο ψηλότερο ράφι. Αν χρησιμοποιήσουμε απλό ταψί, γυρνάμε τους κεφτέδες και ψήνουμε για 2 - 3 λεπτά ακόμη.Σερβίρουμε τα κεφτεδάκια κοτόπουλου στο φούρνο με φασολάκια σαλάτα με ντομάτα και δυόσμο ή άλλη σαλάτα εποχής.
Κιμάς κοτόπουλου